Toţi cei care votează pentru populiştii din România la alegerile europarlamentare trebuie să fie conştienţi că aceştia vor ajunge într-un grup al prietenilor preşedintelui rus Vladimir Putin care este împotriva solidarităţii la nivel european, a declarat miercuri, înaintea Congresului Partidului Popular European (PPE) de la Bucureşti, preşedintele formațiunii, Manfred Weber, citat de Agerpres.
- "Deci toată lumea trebuie să fie conştientă de asta, când vorbim acum înaintea alegerilor europene, toţi cei care votează acum pentru populişti în România - aceşti membri ai Parlamentului vor ajunge într-un grup al prietenilor lui Putin şi care este împotriva solidarităţii la nivel european. Deci nu putem decât să cerem oamenilor să ia votul în serios şi să voteze pentru cei care apără cu adevărat interesele României şi ale solidarităţii în Uniunea Europeană de astăzi", a declarat Manfred Weber, la o conferință de presă alături de eurodeputatul PNL Siegfried Mureşan şi de primarul oraşului Cluj-Napoca, Emil Boc.
Investiții
El a spus că, la nivel european, PPE luptă pentru solidaritatea europeană. "Vrem să păstrăm Europa împreună, vrem să ne ajutăm unii pe alţii, în special după criza Corona (pandemia de coronavirus - n.r.), să investim 750 de miliarde de euro, sunt mulţi bani, din care cred că partea României este de 30 de miliarde de euro. Să investeşti aceşti bani nu a fost un exerciţiu uşor la nivel european", a afirmat liderul PPE.
"Treizeci de miliarde de euro în solidaritate suplimentară din partea restului Europei pentru România. Şi nu pot decât să fiu foarte clar. Toţi populiştii, toţi extremiştii din Europa refuză această idee de solidaritate", a subliniat Weber.